Fa ke simolola go ithuta Baebele le Basupi ba ga Jehofa, ke ne ka nna le maikutlo a a farologaneng. Ke ne ka tlala bogale fa ke ithuta gore Satane ke ene a bakang bosula; ke ne ke rutilwe gore Modimo ke ene a dirang gore re boge. Ke ne ka wela makgwafo fa ke utlwa gore ga a otlhaye batho mo molelong wa dihele, e leng thuto e e neng e sa bolo go ntshosa. 18 Gape re tshwanetse go tila tsela e batho ba lefatshe leno ba akanyang ka yone e e sa lemotshegeng motlhofo. Ka sekai, pego nngwe ya dikgang e ka tswa e tsaya letlhakore la mokgatlho mongwe wa dipolotiki. Pego ya dikgang e e buang ka botshelo jwa motho mongwe yo o tumileng e ka dira gore re akanye gore go nna le madi le go tuma go tlisa boitumelo. Difilimi le dibuka dingwe di dira gore batho ba nne le mokgwa wa go ikakanyetsa fela ba le bosi e bile di dira gore ba akanye gore lelapa le botlhokwa go feta sengwe le sengwe. Tsela eno ya go akanya ga e dumalane le se Baebele e se rutang. Baebele ya re fa re rata Jehofa go feta sengwe le sengwe, re tla itumela e bile malapa a rona a tla atlega. (Math. 22:36-39) Mo godimo ga moo, dipopae le dibuka dingwe tse di kwaletsweng bana di ka dira gore bana ba rona ba akanye gore boitsholo jo bo sa siamang ga bo phoso.